**ΑΡΙΣΤΟΤΕΛΕΙΟ ΠΑΝΕΠΙΣΤΗΜΙΟ ΘΕΣΣΑΛΟΝΙΚΗΣ**

**ΦΙΛΟΣΟΦΙΚΗ ΣΧΟΛΗ**

**Μεταπτυχιακό Colloquium**

του ΠΜΣ Νεοελληνικής Φιλολογίας

του Τμήματος Φιλολογίας

Ακαδ. έτος 2022-23

**Τρίτη 25 Απριλίου 2023, στις 19:00**

Στον σύνδεσμο zoom:

<https://authgr.zoom.us/j/92310117917?pwd=TVRXMjZZYkZnN0JxdURBOXR6aWVhZz09>

Ομιλήτρια:

**Ειρήνη Παπαδάκη**

Αναπληρώτρια Καθηγήτρια Νεοελληνικής Λογοτεχνίας

Τμήμα Βυζαντινών και Νεοελληνικών Σπουδών, Πανεπιστήμιο Κύπρου

***Ποιητικές αναζητήσεις στα χρόνια της Αναγέννησης:***

***ο κύκλος του Giandomenico Martoretta***

Η περίφημη συλλογή κυπριακών ερωτικών ποιημάτων της Αναγέννησης, η οποία σώζεται στον κώδικα Marc. Gr. IX 32 (=1287), έχει απασχολήσει ερευνητικά τη διεθνή επιστημονική κοινότητα από τα τέλη του 19ου αιώνα. Ωστόσο, καίρια γραμματολογικά προβλήματα, όπως η πατρότητα των ποιημάτων, παραμένουν άλυτα. Η πρόσφατη ανακάλυψη της παρτιτούρας του καλαβρού μουσικοσυνθέτη Giandomenico Martoretta, για το κυπριακό ερωτικό υπ’ αριθμόν 41, άνοιξε νέους ερευνητικούς ορίζοντες. Η παρτιτούρα περιλαμβάνεται στο τρίτο βιβλίο των μαδριγαλίων του Martoretta, που κυκλοφόρησε στη Βενετία το 1554. Η έκδοση αφιερώνεται στον Κύπριο ευγενή Πέτρο Συγκλητικό, ενώ επιμέρους μελοποιημένα ποιήματα αφιερώνονται σε γόνους τόσο της ίδιας οικογένειας όσο και άλλων αρχοντικών οικογενειών της Κύπρου (De Nores, Ποδοκάθαρο, Costanzo, Palol), που ο Martoretta γνώρισε κατά την παραμονή του στο νησί. Η μαρτυρία έρχεται να επιβεβαιώσει την κυκλοφορία ελληνικής και ιταλικής ποίησης στο πλαίσιο αριστοκρατικών κύκλων της Κύπρου. Δεν αποκλείεται μάλιστα οι ευγενείς αυτοί να είχαν κάποιον ενεργό ρόλο στην παραγωγή της. Τι γνωρίζουμε για τα λογοτεχνικά ενδιαφέροντα των μελών των συγκεκριμένων οικογενειών; Ποιες ήταν οι σχέσεις τους με ιταλικά Πανεπιστήμια και κύκλους λογίων; Υπάρχουν μαρτυρίες για τη διασύνδεση προσώπων των παραπάνω οικογενειών με ιταλικές ακαδημίες; Αξιοποιώντας ανέκδοτο υλικό, προερχόμενο κυρίως από αρχεία και βιβλιοθήκες της βόρειας Ιταλίας, θα επιχειρήσουμε να ανιχνεύσουμε τους διαύλους μέσω των οποίων η ιταλική λογοτεχνική παραγωγή προσελήφθη στην Κύπρο και γονιμοποίησε τις εγχώριες καλλιτεχνικές και πνευματικές αναζητήσεις.

❧